Diit 96
Liakɛ Kuoth in bëë kɛ luk
(
1 Kuɛ̈n 16:23-33
)
1
Ki̱etdɛ Kuoth Nhial dit
mi pay cak,
ki̱etdɛ Kuoth Nhial diit yɛn
ji̱ wec muɔ̱ɔ̱n diaal.
2
Ki̱etdɛ Kuoth Nhial diit
kä puanyɛ ciötdɛ,
latdɛ jɛ ni ciaŋ ɛn ɣöö
ɛ kään.
3
La̱tdɛ döör diaal buɔ̱mdɛ,
la̱tdɛ lätkɛ tin ga̱ykɛ naath
rɛy nɛɛni diaal.
4
Kɛ ɣöö bum Kuoth Nhial ɛlɔ̱ŋ,
kä ro̱ŋ ni jɛn kɛ liak mi di̱i̱t,
kä ba luɔ̱th ni jɛ
kä kuth diaal.
5
Kɛ ɣöö kuth dööri diaal kɛ guäy,
duundɛ ɣöö Kuoth Nhial
ɛ jɛn cak pua̱a̱r ɔ.
6
Kä luth kɛnɛ wuɔ̱t tekɛ nhiamdɛ,
kä buɔ̱m kɛnɛ maan tekɛ
rɛy luaakdɛ.
7
Liakɛ Kuoth Nhial yɛn ji̱
wec muɔ̱ɔ̱n diaal,
liakɛ wuɔ̱t Kuɔth Nhial
kɛnɛ buɔ̱mdɛ.
8
Liakɛ gɔɔy cio̱tädä Kuɔth Nhial,
Nöŋɛ jɛ muc,
kä bia rɛy kal luaakdɛ.
9
Palɛ Kuoth Nhial rɛy
gɔɔyädɛ min rɛl rɔ,
guɔŋɛ rɔ̱ nhiamdɛ yɛn ji̱ wec
muɔ̱ɔ̱n diaal.
10
Kä la̱rɛ jɛ döör i̱,
“Kuoth Nhial ɛ Kuäär!
Kä ɣɔw ca jɛ la̱t a bum,
thilɛ mi bi jɛ wany.
Kä bɛ nɛy diaal luk ɛ päär.”
11
A nhial kɛnɛ piny lo̱ckiɛn tɛth,
kä a yier rɔal kɛnɛ
tin diaal tin te thi̱n,
12
kä a ka̱a̱k lo̱ckiɛn tɛth
kɛnɛ nyinkiɛn diaal.
Kä a jiɛn ruɔ̱ɔ̱p diaal kiɛtkɛ
diit tɛthä lɔaac,
13
nhiam Kuɔth Nhial
kɛ ɣöö bëë kɛ,
bëë kɛ ɣöö bɛ wi̱c
muɔ̱ɔ̱n ben luk.
Bɛ ɣɔw ben luk kɛ cuŋ,
kä bɛ naath ben luk
kɛ thuɔ̱ɔ̱k.
